หุ้น-ทองคำ หากำไรง่ายปี54
เซียนมองโอกาสหากำไรตรงกันปี 2554 หุ้น-ทองคำยังน่าลงทุน เน้นกลุ่มพลังงาน ปิโตรเคมี รับเหมา วัสดุก่อสร้าง เลี่ยงกลุ่มส่งออก
16 ธ.ค. 2553

เซียนมองโอกาสหากำไรตรงกันปี 2554 หุ้น-ทองคำยังน่าลงทุน เน้นกลุ่มพลังงาน ปิโตรเคมี รับเหมา วัสดุก่อสร้าง เลี่ยงกลุ่มส่งออก
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ กิมเอ็ง (ประเทศไทย) และนายศุภกร สุนทรกิจ รองกรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวในงานสัมมนา “ลงทุนอะไรทำกำไรสดใสในปีเถาะ” โดยมีความเห็นในทิศทางเดียวกันว่า ในปี 2554 นักลงทุนยังสามารถลงทุนในสินทรัพย์เสี่ยงประเภทหุ้นและทองคำได้ต่อเนื่องจากปีนี้ แต่ความร้อนแรงจะลดลง เนื่องจากภาวะโดยรวมทั้งเศรษฐกิจสหรัฐยังชะลอตัวและยุโรปมีหนี้สาธารณะสูง 
กลยุทธ์ในปีหน้ายังสามารถลงทุนในกลุ่มพลังงาน ปิโตรเคมี โรงกลั่นและธนาคารพาณิชย์ และธุรกิจที่เกี่ยวเนื่องกับวัสดุก่อสร้างและรับเหมาก่อสร้าง เพราะทางภาครัฐจะมีการลงทุนก่อสร้างโครงการสาธารณูปโภคพื้นฐานต่อเนื่อง 
สำหรับหุ้นที่ให้หลีกเลี่ยงคือหุ้นที่เกี่ยวกับการส่งออก เพราะจะได้รับผลกระทบจากเงินบาทที่แข็งค่าขึ้น เช่น หุ้นอิเล็กทรอนิกส์ 
นายศุภกร ยังแนะนำว่า ให้นักลงทุนโยกเงินฝากและเงินที่ลงทุนในพันธบัตรระยะยาวไปลงทุนในสินทรัพย์เสี่ยงเหล่านี้
“ไม่แนะนำให้ถือเงินสดเยอะๆ เนื่องจากการลงทุนในหุ้นและทองคำสามารถแปลงเป็นเงินสดได้เร็วและง่าย” นายศุภกร กล่าว
นพ.กฤชรัตน์ หิรัณยศิริ ประธานกรรมการเอ็มทีเอสโกลด์แม่ทองสุก กล่าวว่า ในปี 2554 ราคาทองคำในประเทศมีโอกาสสูงกว่า 2 หมื่นบาทได้ คาดว่าราคาเฉลี่ยทั้งปีอยู่ 2.1-2.2 หมื่นบาท คิดเป็นอัตราผลตอบแทนประมาณ 8% จากราคาปัจจุบัน 1.98 หมื่นบาทต่อน้ำหนักทองคำหนึ่งบาท ขณะที่ราคาทองคำในตลาดโลก แกว่งตัวสูงในช่วง 1,500-1,600 เหรียญสหรัฐต่อออนซ์ แม้ว่าในช่วงสั้นๆนี้ ราคาจะอ่อนตัวลงมาบ้าง หลังได้รับผลกระทบเชิงจิตวิทยา หลังจากที่มูดี้ส์ขู่ว่าอาจปรับลดอันดับความน่าเชื่อถือของสเปน แต่กลับเห็นว่าเป็นจังหวะให้ช้อนซื้อ 
ด้านตลาดหุ้นวันที่ 15 ธ.ค.ที่ผ่านมา ดัชนีปิดที่ระดับ 1,035.47 ลบ 1.94 จุด มูลค่าการซื้อขาย 41,084 ล้านบาทนักลงทุนต่างชาติกลับมาซื้อสุทธิ 639ล้านบาท